KIRJALLINEN KYSYMYS E-3696/01 esittäjä(t): Alexander de Roo (Verts/ALE) komissiolle. Hiekkakuoppien täyttäminen ja lintudirektiivi.



Virallinen lehti nro 172 E , 18/07/2002 s. 0117 - 0118



KIRJALLINEN KYSYMYS E-3696/01 esittäjä(t): Alexander de Roo (Verts/ALE) komissiolle (17. tammikuuta 2002) Aihe: Hiekkakuoppien täyttäminen ja lintudirektiivi Gelderlandin maakunta on ilmoittanut, että seuraavilla seitsemällä luonnonsuojelualueella pystytään hyvin edellytyksin hiekan kaivuuseen ja sen seurauksena syntyneiden kuoppien täyttämiseen epäpuhtaalla lietteellä: Heesseltsche Waarden (Neerijnenin kunta), Lobberdensche Waard (Rijnwaardenin kunta), Koppenwaard (Angerlon kunta), Havikerwaard (Rhedenin kunta), Dreumelsche Waard (West Maasin ja Waalin kunta), Ochtense Buitenpolder (Kesterenin kunta) ja Oosterhoutse Waarden (Over-Betuwen kunta). Tätä hiekkakuoppien täyttämiseen käytettävää keinoa kutsutaan Alankomaissa termillä omputten. Edellä mainitut luonnonsuojelualueet ovat kokonaan tai suurimmaksi osaksi osa Kil van Hurwenin, Gelderse Poortin, IJsselin ja Waalin luonnonsuojelualueita, jotka valtio perusti vuonna 2000 vuoden 1998 luonnonsuojelulain ja yhteisön lintudirektiivin perusteella. Erityisiin suojelualueisiin sovelletaan myös yhteisön vuoden 1992 luontotyyppidirektiiviä sekä luonnontyyppien arviointikehystä, joiden mukaan näiden alueiden luonnollisten tuntomerkkien rikkominen sallitaan vain, jos ei ole muita vaihtoehtoja ja kun on kyse välttämättömistä yleisen edun mukaisista syistä. Minkä välttämättömän yleisen edun perusteella Gelderlandin maakunta luopuu näiden luontoalueiden ja niillä pesivien lintujen laillisesta suojeluvelvoitteesta? Katsooko komissiokin, että hiekkakuoppien kaivuu ja (saastuneen) lastin kaataminen kuoppaan vaikuttavat kielteisesti näiden ympäristöalueiden tunnusmerkkeihin ja niillä pesiviin lintulajeihin ja tämä toiminta on siten ristiriidassa edellä mainittujen velvoitteiden kanssa? Miten nämä suunnitelmat liittyvät näiden luonnonsuojelualueiden luokitteluun A-tason maa-alueiksi, niittylintualueiksi sekä strategisen toiminnan alueiksi Gelderlandin vuoden 1996 aluesuunnitelmiin ja pato- ja vesihallituksen luonnonsuojelusuunnitelmiin? Onko oikein, että näiden alueiden nimeäminen tähän tarkoitukseen perustuu kyseisen paikallishallinnon kantaan, eikä yhteensopivuuteen yhteisön direktiiveihin ja muuhun voimassa olevaan lainsäädäntöön? Margot Wallströmin komission puolesta antama vastaus (26. helmikuuta 2002) Komissio ei ole saanut Gelderlandin maakunnalta eikä Alankomaiden hallitukselta tietoja parlamentin jäsenen mainitsemista mahdollisista suunnitelmista, jotka koskevat hiekkakuoppien kaivamista ja ruoppauslietteen sijoittamista niihin erityisillä suojelualueilla (SPA-alueilla). Komission mielestä hiekan kaivamisen ja lietteen sijoittamisen mahdolliset vaikutukset niiden lintulajien säilymiseen, joita varten erityinen suojelualue on määritelty, sekä tällaisen hankkeen yhteensopivuus yhteisön luonnonsuojelusäännösten kanssa olisi tutkittava arvioimalla ehdotettu hanke asianmukaisesti luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) 6 artiklan 3 kohdan mukaisesti. Komissiolla ei ole valtuuksia ottaa kantaa luonnonsuojelualueiden luokitteluun A-tason maa-alueiksi, niittylintualueiksi tai strategisen toiminnan alueiksi Alankomaiden pato- ja vesihallituksen aluesuunnitelmissa tai luonnonsuojelusuunnitelmissa, koska kyseiset luokitukset eivät kuulu yhteisön lainsäädäntöön vaan Alankomaiden kansalliseen lainsäädäntöön. Komissio ei tiedä, millä perusteella parlamentin jäsenen mainitsemat alueet asetetaan tärkeysjärjestykseen päätettäessä niiden sopivuudesta hiekan kaivamiseen ja lietteen sijoittamiseen. Komissio tarkastelee parhaillaan parlamentin jäsenen mainitseman kaltaista tapausta kantelumenettelyssä 2000/5179, joka koskee Waalin SPA-alueeseen nro NL2000011 kuuluvaa Kaliwaal-nimistä vesistöä. (1) EYVL L 206, 22.7.1992.